钦定古今图书集成/明伦汇编/官常典/第484卷 > 李迁哲
## 钦定古今图书集成/明伦汇编/官常典/第484卷 > 李迁哲

按《周书》本传，“迁哲字孝彦，安康人也。世为山南豪族，
仕于江左。祖方达，齐末为本州治中。父元真，仕梁，历
东宫左卫率、东梁衡二州刺史、散骑常侍、沌阳侯。迁
哲少修立有识度，慷慨善谋画。起家文德主帅，转直
阁将军、武贲中郎将。及其父为衡州，留迁哲本乡监，
统部曲事，时年二十。抚驭群下，甚得其情。大同二年”，
除安康郡守。三年，加超武将军。太清二年，移镇魏兴
郡，都督魏兴上庸等八郡诸军事，袭爵沌阳侯，邑一
千五百户。四年，迁持节、信武将军、散骑常侍、都督东
梁洵兴等七州诸军事、东梁州刺史。及侯景篡逆，诸
王争帝，迁哲外御边寇，自守而已。大统十七年，太祖
遣达奚武、王雄等略地山南，迁哲率其所部拒战，军
败，遂降于武。然犹意气自若。武乃执送京师。太祖谓
之曰：“何不早归国家，乃劳师旅。今为俘囚，不亦愧乎？”
答曰：“世荷梁恩，未有报效，又不能死节，实以此为愧
耳。”太祖深嘉之，即拜使持节、车骑大将军、散骑常侍，
封沌阳县伯，邑千户。魏恭帝初，直州人乐炽、洋州人
田越、金州人黄国等连结为乱。太祖遣雁门公田弘
出梁、汉，开府贺若敦趣直谷。炽闻官军至，乃烧绝栈
道，据守直谷，敦众不得前。太祖以迁哲信著山南，乃
令与敦同往经略。炽等或降或获，寻并平荡，仍与贺
若敦南出徇地。迁哲先至巴州，入其郛郭。梁巴州刺
史牟安民惶惧，开门请降。安民子宗彻等犹据琵琶
城，招谕不下。迁哲攻而克之，斩获九百馀人。军次鹿
城，城主遣使请降。迁哲谓其众曰：“纳降如受敌，吾观
其使，视瞻犹高，得无诈也？”遂不许之。梁人果于道左
设伏以邀迁哲，迁哲进击破之，遂屠其城，掳获千馀
口。自此巴、濮之民降款相继。军还。太祖嘉之，以所服
紫袍玉带及所乘马以赐之，并赐奴婢三十口，加授
侍中、骠骑大将军、开府仪同三司，除直州刺史，即本
州也。仍给军仪鼓节，令与田弘同讨信州。魏恭帝三
年正月，军次并州，梁并州刺史杜满各望风送款，进
围叠州，克之，获刺史冉助国等。迁哲每率骁勇为前
锋，所在攻战，无不身先士卒。凡下十八州，拓地三千
馀里。时信州为蛮酋向五子王等所围。弘又遣迁哲
赴援，比至，信州已陷。五子王等闻迁哲至，狼狈遁走。
迁哲入据白帝，贺若敦等复至，遂共追击五子王等破之。及田弘旋军，太祖令迁哲留镇白帝，更配兵千
人，马三百匹。信州先无仓储，军粮匮乏，迁哲乃收葛
根造粉，兼米以给之，迁哲亦自取供食。时有异膳，即
分赐兵士，有疾患者，又亲加医药。以此军中感之，人
思效命。黔阳蛮田乌度、田都唐等，每抄掠江中，为百
姓患。迁哲随机出讨，杀获甚多。由是诸蛮畏威，各送
粮饩。又遣子弟入质者千有馀家。迁哲乃于白帝城
外筑城以处之，并置四镇，以静峡路。自此寇抄颇息，
军粮赡给焉。世宗初，授都督《信临》等七州诸军事、信
州刺史。时蛮酋蒲微为邻州刺史，举兵反。迁哲将讨
之。诸将以途路阻远，并不欲行。迁哲怒曰：“蒲微蕞尔
之贼，势何能为，擒获之略，已在吾度中矣。诸君见此
小寇，便有惮心，后遇大敌，将何以战？”遂率兵七千人
进击之，拔其五城，掳获二千馀口。二年，进爵西城县
公，增邑通前二千五百户。武成元年，朝于京城。世宗
甚礼之，赐甲第一区及庄田等。保定中，授平州刺史。
天和三年，进位大将军。四年，诏迁哲率金、上等诸州
兵镇襄阳。五年，陈将章昭达攻逼江陵，梁主萧岿告
急于襄州，卫公直令迁哲往救焉。迁哲率其所部，守
江陵外城，与陈将程文季交战，兵稍却，迁哲乃亲自
陷阵，手杀数人。会江陵总管陆腾出助之，陈人乃退。
陈人又因水汎长，坏龙川宁朔堤，引水灌城，城中惊
扰。迁哲乃先塞北堤以止水，又募骁勇出击之，频有
斩获，众心稍定。俄而敌入郭内，焚烧民家，迁哲自率
骑出南门，又令步兵自北门出。两军合势，首尾邀之，
陈人复败，多投水而死。是夜，陈人又窃于城西堞以
梯登者已数百人，迁哲又率骁勇捍之，陈人复溃。俄
而大风暴起，迁哲乘暗出兵击其营，陈人大乱，杀伤
甚众。陆腾复破之于西堤，陈人乃遁。建德二年，进爵
安康郡公。三年，卒于襄州，时年六十四。赠金州总管，
谥曰壮武。迁哲累世雄豪，为乡里所率服。性复华侈，
能厚自奉养，妾媵至有百数，男女六“十九人。缘汉千
馀里间，第宅相次。姬人之有子者分处其中，各有僮
仆侍婢，奄阍守之。迁哲每鸣笳导从，往来其间，纵酒
饮宴，尽生平之乐。子孙参见，或忘其年名者，披簿以
审之。”